b'\n_START_ARTICLE_\nSakte-TV\n_START_PARAGRAPH_\nSakte-TV (engelsk: slow TV) er en samlebetegnelse for en sjanger av TV-program av en vanlig hendelse i sin fulle lengde. Programmene kan v\xc3\xa6re b\xc3\xa5de live og i opptak. Navnet kommer av sendingens lange varighet, og det naturlig langsomme tempoet i fremdriften. Eksempler er Norsk rikskringkastings opptak og sending av hele den 7 timers lange togreisen langs Bergensbanen 27. november 2009 og livedekningen av Hurtigruten, skipet MS Nordnorge, under skipets 134 timers reise fra Bergen til Kirkenes fra 16 juni 2011. Begge hendelsene fikk stor oppmerksomhet i b\xc3\xa5de norske og utenlandske medier, og ble ansett som en stor suksess med dekningstall over all forventning og rekordtall for NRK2s markedsandel. Selve ordet sakte-TV begynte \xc3\xa5 bli tatt i bruk p\xc3\xa5 norsk i juni 2011.\n_START_SECTION_\n\xc2\xabBergensbanen - minutt for minutt\xc2\xbb\n_START_PARAGRAPH_\nTV-programmet av togturen fra Bergen til Oslo langs Bergensbanen ble sendt p\xc3\xa5 NRK2 27. november 2009. Programmet var planlagt som en del av 100 \xc3\xa5rs-markeringen for byggingen av Bergensbanen. Fire kameraer ble brukt til \xc3\xa5 produsere dokumentaren, som viste reisen b\xc3\xa5de utvendig og innvendig fra toget, sammen med intervjuer med kondukt\xc3\xb8rer, tidligere ansatte og passasjerer. Til tross for at de filmet gjennom 182 tunneler, var det sjelden \xc2\xabnedetid\xc2\xbb for seerne. N\xc3\xa5r toget forsvant inn i m\xc3\xb8rket, ble det vist arkivfaglige klipp fra Bergensbanens 100-\xc3\xa5rige historie._NEWLINE_Seertall for sendingen viser at turen ble fulgt av i gjennomsnitt 176 000 seere, og at 1 246 000 norske seere s\xc3\xa5 p\xc3\xa5 sendingen minst \xc3\xa9n gang. Programmet fikk oppmerksomhet i b\xc3\xa5de norske og utenlandske medier, og har i forbindelse med sendingen av \xc2\xabHurtigruten - minutt for minutt\xc2\xbb f\xc3\xa5tt fornyet oppmerksomhet, hovedsakelig blant norske tilhengere.\n_START_SECTION_\n\xc2\xabHurtigruten - minutt for minutt\xc2\xbb\n_START_PARAGRAPH_\nFra den 16. juni 2011 kl 19:45 CET, startet NRK sendingen ombord p\xc3\xa5 Hurtigruten-skipet MS Nordnorge under dets 134 timers reise fra Bergen til Kirkenes. Hele 11 kameraer, tre faste, ett baug kamera og et gyrostabilisert Cineflexkamera innhentet bilder fra b\xc3\xa5ten. Sendingen ble denne gangen vist live p\xc3\xa5 NRK2 i Norge, kontinuerlig i 134 timer, 42 minutter og 45 sekunder. P\xc3\xa5 internett gikk sendingen for internasjonale seere og nordmenn i utlandet, tilgjengelig p\xc3\xa5 norsk og engelsk. Sendingen fikk mer oppmerksomhet og popularitet enn "Bergensbanen - minutt for minutt", b\xc3\xa5de i media og av seerne. I l\xc3\xb8pet av helgen 17 juni 2011 til 19 juni 2011 fulgte 2.542.000 millioner mennesker, eller omtrent halve den norske befolkningen, direktesendingen. P\xc3\xa5 det meste fulgte 692 000 mennesker sendingen kl 23.45 s\xc3\xb8ndag kveld, da b\xc3\xa5ten var p\xc3\xa5 vei inn i Trollfjorden i Lofoten. Sendingen satte verdensrekord i \xc3\xa5 v\xc3\xa6re verdens lengste direktesendte TV-dokumentar i finnes derfor med i Guiness Book of Records.\n_START_SECTION_\n\xc2\xabTelemarkskanalen - minutt for minutt\xc2\xbb\n_START_PARAGRAPH_\nDen 26. august 2012 fra kl 10:00 CET startet NRK sendingen ombord p\xc3\xa5 MS \xc2\xabVictoria\xc2\xbb, og fulgte den 10 timer lange turen fra Skien til Dalen. Samtidig ble turen formidlet p\xc3\xa5 NRK P2 p\xc3\xa5 radio. Turen startet imidlertid med litt d\xc3\xa5rlig linkforbindelse, men de siste 8 timene av direktesendingen forl\xc3\xb8p uten problemer.\n_START_SECTION_\nSamhandling gjennom sosiale medier\n_START_PARAGRAPH_\nUnder den 134 timer lange kringkastingen av Hurtigrute-turen opplevde sendingen massiv oppmerksomhet blant norske tilhengere i sosiale medier. P\xc3\xa5 Facebook, Twitter og p\xc3\xa5 ulike blogger snakket folk om turen. Mer enn 63 000 mennesker fulgte turen som fans gjennom deres facebookside og emneknaggen p\xc3\xa5 Twitter, #hurtigruten, var p\xc3\xa5 toppen av de mest popul\xc3\xa6re norske ord p\xc3\xa5 Twitter siden avreisen fra Bergen. Ettersom b\xc3\xa5ten beveget seg nordover, dukket stedsnavn opp i topp 10 p\xc3\xa5 Twitters trendeliste, for eksempel #Sortland og #Trollfjorden. Tidlig s\xc3\xb8ndag morgen (mellom 00 og 01) var det \xc3\xa9n hurtigrute-tweet hver sjette sekund. Under sendingen konkurrerte byer i om \xc3\xa5 arrangere den st\xc3\xb8rste velkomstkomiteen langs de ulike havnene, og det var tre ulike bryllupsfrierier arrangert under sendingen.\n_START_SECTION_\nInternasjonal oppmerksomhet\n_START_PARAGRAPH_\nSendingen av \xc2\xabHurtigruten \xe2\x80\x93 minutt for minutt\xc2\xbb ble ogs\xc3\xa5 vist p\xc3\xa5 nettet med mange seere i utlandet. 46% av brukerne p\xc3\xa5 Internett var utenfor Norge. De st\xc3\xb8rste landene etter seerantall var Danmark (7%), USA (4%), Tyskland (4%), Storbritannia (4%) og Frankrike (4%). Flere internasjonale artikler ble produsert p\xc3\xa5 \'nordmennenes spesielle TV-preferanser\'. Den norske ambassaden i Seoul organiserte under dagene for sendingen en stor kampanje p\xc3\xa5 undergrunnsbanen for \xc3\xa5 profilere Norge. P\xc3\xa5 tidspunktet for sendingenes start torsdag morgen var en reklameplakat, som viste direkteopptak fra sendingen, installert p\xc3\xa5 Samgakji t-banestasjonen i Seoul sentrum. Koreansk media viste interesse for utstillingen, og karakteriserte det som "det mest kreative PR-stuntet de hadde h\xc3\xb8rt om p\xc3\xa5 lenge."'